華迪斯當選德甲最佳 歐霸決賽「放監」
2024年05月21日 16:01
東網電視
更多新聞短片
科利安華迪斯今季表現光芒四射。
利華古遜實現德甲全季不敗奪冠奇迹，今個星期再向「3冠王」進發，歐霸盃決賽前先收喜訊，21歲中場科利安華迪斯獲選為今季德甲最佳球員，佢今季聯賽有11個入波同11次助攻，獲獎實至名歸。
華迪斯喺10月、12月同2月當選過3次德甲每月最佳，季尾雖然被教練沙比阿朗素「收收埋埋」，但多次後備落場都有關鍵影響，包括對雲達不來梅一戰後備入場連中三元。沙比阿朗素曾表示：「就算華迪斯只係70%狀態，一樣都係頂級球員。」
華迪斯今季德甲精彩表現：https://twitter.com/i/status/1792525685359337493
為免年紀輕輕嘅華迪斯負荷過重，佢自歐霸盃8強對韋斯咸後，近9場比賽都冇試過踢足90分鐘，據報沙比阿朗素希望佢可以養精蓄銳踢最後2場決賽。賽前消息指華迪斯嘅肌肉傷患已經完全康復，歐霸決賽就係「放監」時間！